Woord: hiëna - Maroela Media
Argieffoto (Foto; tonyo_au, Pixabay)
aas- en vleisetende roofdier
Persoonlike higiëne moet nooit verwaarloos word as jy nie daarvan hou om 'n 'vark' genoem te word nie. Die borsel van tande, die was van die gesig en lyf, die kam van hare: dit alles is noodsaaklik.
Dit word nêrens so mooi geïllustreer as in die geval van die hiëna nie. Sy stinkende bek se tande word nooit geborsel nie, hy reën so af en toe nat, maar mens kry hom nie in 'n watergat te sien nie. Hierdie verwaarlosing van sy persoonlike higiëne het gemaak dat die Grieke hom "vark" genoem het.
Grieks huaina het "swyn" beteken, afgelei van hus "vark".
Onverstaanbaar dan, hoewel hulle aandele mettertyd (soos die wêreldekonomie) 'n dubbeldaalresessie geslaan het, dat hulle deur die antieke Egiptenare aanbid is. Volgens die Romeinse natuurkundige Plinius die Ouere (23 – 79 n.C.) het die stinkende dier ook 'n klippie in die oog gehad wat 'n mens onder jou tong moes plaas: jy sou dan in staat wees om die toekoms te voorspel – die enigste reddende eienskap van die dier.